**Шалкан әкиятен сәхнәләштерү**

***Катнашалар: әби, бабай, онык, эт, песи, тычкан, әкиятче, шалкан.***

**Әкиятче.** Шалкан чәчкән безнең бабай

 Майның нәкъ унбишендә

 Уңыш алырга уйлаган

 Көзге көннең берсендә.

**Бабай** (шалкан тирәли әйләнә, аркан алып чыга).

 Нихәл итим, көчем җитми

 Әллә картлык килгәнме?

 Әллә инде шалканым соң

 Өлгереп җитмәгәнме?

 Чыкмады шул шалканым

 Актарсам да балчыкны

 Чыгарырбыз бәлки икәү

 Чакырыймчы карчыкны.

**Бабай.** Тот шушыннан арканны.

 Икәү тартыйк шалканны.

**Әби.** Каты тартсам арканны

 Авырттырыр аркамны.

**Бабай.** Карчык хөйлә тапма әле,

 Тот җәтрәк арканны.

**Әби**. Җыелышка барасым бар,

 Кайткач сыер савасым бар,

 Аннан мичкә ягасым бар

 Ит бәлеше саласым бар.

 ( уйланып)

 Тартсам , тартырмын, ярар

 Синеңчә булсын, давай.

 **Әкиятче.** Әй тарталар, тарталар.

 Шабыр тиргә баталар.

**Бабай.** Юк шул, карчык, көч җитми

 Бигрәк хәлсез булдыкмы?

 Әллә шалкан бик ныкмы?

 Чакырыйк соң, оныкны.

 (**Онык җырлап чыгы.)**

**Онык.** Әй, тала, тала, тала.

 Тала ике беләгем

 Икелелер күп җыелды

 Шуңа яна йөрәгем.

Тапкырлауны белмәгәнгә

Икеле куйды апам.

Сумкам авыр , шуңа күрә

 Көчкә өстерәп кайтам.

(Сумканы селкетә, икелеләр коела)

**Әби.** Тот шушыннан арканны

 Өчәү тартыйк шалканны.

**Әкиятче.** Әй тарталар, тарталар

 Шабыр тиргә баталар.

 Бик нык булса да аркан

 Һаман чыкмый шул шалкан.

 (Арып туктыйлар).

**Онык.** Бәлки, Акбай булышыр

 Сөяк бирсәк, тырышыр.

 Акбай, Акбай кил әле

 Безнең хәлне күр әле.

**Акбай.**  Ничә ел өй саклыймын

 Отпуска да бирмисез

 Инде яшем дә шактый,

 Пенсия түләмисез.

 Китәрмен бер көн качып

 Калырсыз авыз ачып.

 Тартырмын бер сарык суйсаң

 Алга майлы калҗа куйсаң.

**Бабай.** Ярар инде суярбыз,

 Алдыңа ук куярбыз

 Булма ул кадәр үҗәт

 Тизрәк көчеңне күрсәт

 Тот шушыннан арканны

 Дүртәү тартыйк шалканны.

**Әкиятче.** Әй тарталар, тарталар

 Шабыр тиргә баталар.

 Бик нык булса да аркан

 Һаман чыкмый шул шалкан.

 (Арып туктыйлар).

**Акбай.** Әллә килсен микән песи

 Барыбер тотмас өйдә күсе

 Тамак тук, өсте бөтен

 Йоклый ул көнен – төнен.

**Песи** (Киерелә – киерелә чыга.))

 Нигә шулкадәр шаулыйсыз,

 Йокларга ирек бирмисез

 Мин тавышта йоклый алмыйм

 Әллә инде белмисез.

 Мин бит батыр Мыраубай

 Тырнакларым бораудай.

**Бабай.** Тот шушыннан арканны

 Бишәү тартыйк шалканны.

**Әкиятче**. Әй тарталар, тарталар

 Шабыр тиргә баталар.

 Бик нык булса да аркан

 Һаман чыкмый шул шалкан.

 (Арып туктыйлар).

**Песи .** Сары идән астында

 Яши таныш тычканым

 Әллә әйтеп карыйм микән,

 Шуны тычкан дуска мин.

**Тычкан** (керә)

 Хәлегез бик мөшкелме?

 Миңа ялыныч төштеме?

 Минем өчен шалкан тарту,

 Ярты минутлык уен

 Мин беренче чемпион.

**Әкиятче**. Әй тарталар, тарталар

 Шабыр тиргә баталар.

 Өзелде шунда аркан

 Ниһаять, чыкты шалкан

(Шалкан тирәли әйләнәләр.)

**Бергә.** Тарттык, тарттык арканны,

 Чыгардык бит , шалканны.